钦定古今图书集成/明伦汇编/氏族典/第409卷 > 许宁
## 钦定古今图书集成/明伦汇编/氏族典/第409卷 > 许宁

按《明外史许贵传》：“贵子宁，字宗道，正统末，以军功为
锦衣千户。贵殁，嗣指挥使，用荐擢署都指挥佥事，守
御柴沟。成化初，充大同游击将军，改督宣府操练，移
延绥，地逼河套，寇数入掠孤山堡，宁提孤军击之，三
战皆捷，寇渡河走。明年，复入沙河墩，与总兵官房能
御之。寇退时，能守延绥，无将略，以宁才代能，擢都督”
佥事，充总兵官。十八年镇大同，与镇守太监汪直不协。巡抚郭镗以为言，调南京。值小王子大入，宁与镗
及太监蔡新敛兵守。寇大掠，焚代王别堡。王趣战，宁
愤激，与镗等营城外。寇预伏兵，以十馀人为诱。新麾
下驰击。宁将士争赴之，遇伏大败。死者千馀人。宁于
是降指挥同知，寄俸羽林左卫。弘治初，用荐署都指
挥使。逾年卒。